VEGA og CPH:DOX præsenterer **Den lille festdrage spyder elektroniske dansehits afsted i VEGA**

*Bandet fra Göteborg udgav sidste år ep´en Lover Chanting, der er blevet indspillet og produceret i deres eget studie. Den 10. marts er Little Dragon klar til at få Lille VEGA til at ramme kogepunktet.*

Med den energiske og karismatiske sangerinde, Yukimi Nagano i front, leverer den svenske kvartet uptempo, elektronisk indiepop, der uundgåeligt skubber lytteren ud på dansegulvet. Senest med ep´en *Lover Chanting* fra sidste år.

I 2009 udkom *Machine Dreams*, men Little Dragon fik deres store gennembrud med albummet *Ritual Union* fra 2011, med hits som ”Little Man” og især titelsangen ”Ritual Union”. Bandet udgav i 2014 det anmelderroste album *Nabuma Rubberband*, hvilket kastede en Grammynominering af sig for bedste dance/elektroalbum.

Bandet har samarbejdet med et utal af verdenskendte kunstnere. Yukimi Nagano har bl.a. samarbejdet med Gorillaz på albummet *Plastic Beach*, hvor hun var med til at skrive ”Empire Ants” og ”To Binge”. Derudover har kvartetten skrevet remixes af navne som Rhye og Childish Gambino.

Little Dragon har fødderne solidt plantet i elektroverdenen, med et ordentligt skvæt pop indover. Så gå ikke glip af efterårets helt store dansefest i Lille VEGA den 10. marts.

Koncerten fungerer også som optaktskoncert til filmfestivalen CPH:DOX, der officielt starter ugen efter (18-29. marts), og her vil man kunne se en spritny dokumentarfilm om Little Dragon af instruktøren Pether Lindgren.

Little Dragon blev dannet i 1996 af en meget ung Yukimi Nagano (vokal) sammen med Fredrik Wallin (keyboard og bas), Erik Bodin (trommer) og Håkan Wirenstrand (keyboard). Yukimi, Fredrik, Erik og Håkan plejede at mødes efter skole og jamme og spille plader med A Tribe Called Quest og De La Soul for hinanden. Little Dragon var skabt, men der skulle gå 11 år før et egentligt studiealbum kom på gaden – nemlig den selvbetitlede debut, der udkom i 2007.

**Fakta om koncerten:**

Little Dragon (SE)

Tirsdag d. 10. marts kl. 20.00

Lille VEGA, Enghavevej 40, 1674 København V

Billetpris: 230 kr. + gebyr

Billetsalget starter fredag den 25. oktober kl. 11. via vega.dk og Ticketmaster.